### Resumé

Der gives en årlig status på indsatserne relateret til kommunens DK2020 klimaplan samt det nyeste klimaregnskab.

### Sagsfremstilling

Med vedtagelsen af DK2020 Klimaplanen har Vejle Kommune sat et ambitiøst mål om 70% reduktion i udledningen af drivhusgasser i 2030 i forhold til 1990-niveau. Udviklingen i udledningen og inden for de væsentligste indsatsområder følges gennem et årligt klimaregnskab for kommunens geografiske område. Det seneste klimaregnskab og supplerende klimarelaterede nøgletal opdateres løbende på vores Klimaplanmonitor, der kan findes på vejle.dk/klima. Det er vedtaget med klimaplanen, at der skal gives en årlig status til Byrådet på, hvordan det går med implementering af planen.
Reduktion i udledning af klimagasser skal ske på alle niveauer i samfundet, via internationale aftaler, nationale aftaler, kommunale planer og udviklingstilgange samt hos den enkelte borger og virksomhed. [adresse] klimaplan beskriver, hvad kommunen kan gøre i egen drift, hvad vi kan gøre via samarbejder, planlægning og myndighedsbehandling og hvad vi kan gøre i samspil med borgere og virksomheder.

**Denne status for året 2024 er bygget op over seks kapitler:**

* Klimaregnskab og manko
* Vand
* Årets øvrige indsatser - eksempler
* Grøn Kommune
* Partnerskaber
* Revision af klimaplanen

**Klimaregnskab og manko**

FN’s årlige ”Emission Gap Report” der udkom i oktober 2024 beskriver, at man med nuværende indsats er på vej mod en global opvarmning på 3,1 grader. På kommunalt plan forholder vi os til det Energi- og CO2-regnskab der laves hvert år for landets kommuner. Det seneste regnskab, der er baseret på tal fra 2022, viser, at CO2 udledningen er faldet med 47% siden 1990. Målet i klimaplanen er, at udledningen skal være reduceret med 70% i 2030. Opgørelsen viser en reduktion på 8 % ift. 2021.

Regnskabet viser en samlet udledning på 813 tusind tons CO2e (CO2-ækvivalenter) i 2022. Opgørelsen for 2021 viste en udledning på 884 tusind tons CO2e.  Se bilag 1 – Klimaregnskab 2022- internt notat

Faldet skyldes primært tre faktorer, der relaterer sig til energisektoren: mindre energiforbrug, grønnere elproduktion og et fald i naturgasforbruget.

Udledningen i 2030 skal ned på 457.000 tons CO2e for at målet nås. Der er fremgang i andelen af elbiler, men overordnet set er der behov for markant større reduktion af udledning fra både transport- og landbrugssektoren.

På klimaplanens største indsatser er der fremdrift på elbiler og udfasning af naturgas.

Se figur:

![](data:image/jpeg;base64...)

Vejle Kommune har et mål om, at 65% forbruget af elektricitet skal være dækket gennem lokal sol og vind i 2030. Dette tal var i 2023 på 39%, mens tallet for 2024 var på 34 %.

**Vand**

2024 har budt på hyppigere hændelser med ekstrem og langvarig regn. Vejle by har i 2024 oplevet to oversvømmelser på grund af kraftig regn. Der arbejdes med klimatilpasning i fire spor:

* Spor 1: tiltag i landbrugs- og naturarealer
* Spor 2: tiltag i særligt naturbeskyttede områder (Natura2000)
* Spor 3: tiltag i byområder
* Spor 4: langsigtede løsninger

Der arbejdes med mange forskellige tiltag i Vejle midtby for at reducere fremtidige oversvømmelser ved at øge kapaciteten bl.a. i Omløbsåen. Projekt i [adresse] er påbegyndt og forventes færdigt i 2025. Der arbejdes på udvikling af vandhåndteringsplaner og opfølgning heraf. På [adresse] tænkes klimatilpasning sammen med infrastruktur. Der arbejdes med et yderligere spor om tiltag i byen på længere sigt. Afklaring af hvilke tiltag, som skal iværksættes udover Omløbsåprojektet fortsætter i 2025.

Der er arbejdes videre med etablering af områder til vandforsinkelse, og der er på baggrund af ekstremhændelserne i 2024 igangsat beregninger i forhold til nødvendige kapaciteter for fremtidens klima. Der er arbejdet med 5 områder til forsinkelse, hvor der har været dialog med lodsejere. Der er i 2024 indviet vandforsinkelsesområde ved [adresse].

Beredskabsplanen for oversvømmelse er evalueret og opdateret på baggrund af hændelserne d. 6. februar og 27. september 2024. Der er opsat en ny målestation ved [adresse], som måler kontinuert flow og giver input til højvandsvagterne online. Der samarbejdes med bl.a. Aalborg Universitet og [adresse] om udvikling af varslingssystemet ”Smart Vand Vejle”.  Der er udarbejdet en ny pjece til borgere med forslag til tiltag til hvordan man kan beskytte sin ejendom – ”Forbered dig på oversvømmelse”. www.vejle.dk er opdateret med råd og informationer i forhold til oversvømmelse. Her er også 7 film lavet i 2024, som fortæller om hvad Vejle Kommune arbejder med for at reducere risikoen for oversvømmelse.

Der er udarbejdet dispositionsforslag til en sammenhængende stormflodsbeskyttelse af [adresse] og havn jf. fase 1 i stormflodsstrategien. Kystdirektoratet er ansøgt om støtte til realisering af projektet via Kystpuljen 2024 og der er bevilget 12,6 mio. kr. til projektet.  Der arbejdes med udvikling og konkretisering af Membranprojektet, som etableres på kyststrækningen mellem [adresse] og Victor Poulsen. Membranen er en del af den sammenhængende stormflodsbeskyttelse, som skal beskytte byen mod oversvømmelse.

**Årets øvrige indsatser**

[adresse] bliver løbende mere og mere indarbejdet i den kommunale opgaveløsning og der er i kraft af fagudvalgenes klimahandlingsplaner iværksat grønne indsatser på alle forvaltningsområder, se et overblik i bilag 2 – Årsstatus 2024

Publikationen ’Klimaeksempler i [adresse]’ fra december 2024 viser en række eksempler på klimaindsatser på tværs af Vejle Kommune i årene 2020-2024. Se bilag 3

Klima-, Natur- og Miljøudvalgets klimapulje har i 2024 bevilget penge til indsatser for i alt 5.062.612 kr.

Se bilag 4 - klimapuljeoversigt.

Nedenfor fremhæves enkelte indsatser fra året der er gået

* Strategisk energiplan
* Borgersamling
* Implementering af grønt visionstillæg til mobilitetsplan
* Arealanvendelse med flere bundlinjer

Strategisk energiplan

Byrådet godkendte 11. december 2024 Strategisk Energiplan. Strategisk energiplanlægning er en central del af [adresse] klimaplan, hvor der er opstillet mål om at opnå 65% lokal vedvarende elektricitet i 2030 og 100% grøn energi i 2050. Vejle Kommune har sammen med Fredericia, Middelfart og [adresse] udarbejdet en fælles strategisk energiplan. Som grundlag er blandt andet kortlagt energiforbrug, varmegrundlag, gylleopland, produktion, infrastruktur og aktører. Lokalsamfund, erhvervsliv, forsyningsselskaber og landbrug er involveret for at sikre bedre løsninger, synergier, erhvervsudvikling og forsyningssikkerhed. Strategisk energiplanlægning giver et overblik til at prioritere de rette strategiske indsatser, som udover at reducere CO2 aftrykket, også sikrer forsyningssikkerhed, reducerer energispild, fremmer erhvervsudvikling og forbereder kommunen på nye teknologier og omstilling til fremtidens bæredygtige energisystem.

Borgersamling

Udvalget for Lokalsamfund og Nærdemokrati (ULN) tog i 2024 initiativ til borgersamlingen ”Samskabt Klimahandling”. Her har en gruppe repræsentativt udvalgte borgere, repræsentanter fra foreningslivet og byrådspolitikere sammen arbejdet med den lokale og borgernære klimaindsats. Igennem borgersamlingens tre workshops i efteråret 2024 har deltagerne udviklet idéer til, hvordan vi sammen kan ændre vores adfærd i hverdagen til større gavn for klimaet. Borgersamling som metode er internationalt anerkendt og bliver anvendt systematisk i mange lande. Borgersamlingens anbefalinger offentliggøres i forbindelse med  en workshop 23. januar 2025, hvor borgere og foreninger indbydes til at videreudvikle dem.

Implementering af grønt visionstillæg til mobilitetsplan

I 2024 er der anlagt ladefaciliteter til elcyklister på 10 nye lokaliteter, herunder er der opsat cykelbokse til sikker cykelparkering ved to af kommunens største pendlerparkeringspladser. Vejle kommune er på baggrund af en konkurrence fra KL udpeget som Elcyklisternes Drømmekommune 2024, på baggrund af en kortlægning af steder hvor elcyklister kan få opladet deres cykel. I forbindelse med budgetforhandlinger for 2024 blev der tildelt midler til forbedring af cykelstier og sikre skoleveje med 15 mio. kr. i 2025 og 8 mio. kr. i 2026. Der er uddelt 400 cykel-GPS'er til borgere i kommunen. Data skal bidrage til en bedre planlægning for cykelfremme. Kampagnen ’I VEJLE CYKLER VI’ har omfattet mange tiltag – bl.a. videoer på sociale medier, brug af lokal influencer, trafiklegebane v. biblioteket og ‘pyntede’ skoleruter (idé fra Green Team). Der er desuden etableret to nye hjertezoner henholdsvis ved NOVAskolen og ved [adresse].

Arealanvendelse med flere bundlinjer

Eksempler på indsatser i 2024, hvor klimaindsats, miljøbeskyttelse og biodiversitet er tænkt sammen:

Der er i 2024 arbejdet med tre lavbundsprojekter: Ravning ca. 450 ha, Vorslunde ca. 400 ha og [adresse] ca. 53 ha (totale arealer). Der er indgået partnerskaber med Klimaskovfonden (KSF) og Growing Trees Network (GTN) for at fremme skovrejsning. Der er afholdt tre informationsmøder målrettet hobbylandbrugere og deltidslandbrug i synergiområderne. GTN støtter et projekt ved Engum i samarbejde med Engum menighedsråd, mens KSF har givet tilsagn om i alt 6 områder i Vejle Kommune, i alt 46,4 ha.

**Grøn Kommune**

Klimahandlingsplan for Vejle Kommune som virksomhed, Grøn Kommune, blev vedtaget i Byrådet i april 2024. Grøn Kommune indeholder mål og indsatser, der er fælles på tværs af forvaltninger, det drejer sig om bygninger, forbrug, indkøb og IT samt fælles transportpolitik. Desuden er der vedtaget en række mål, der gælder for at alle, men som implementeres lokalt, dvs. der er metodefrihed afhængigt af, om man er f.eks. i en daginstitution, på et plejehjem, på Materielgården eller i administrationen. Målene drejer sig om klimabevidsthed, klimatilpasning og forbrug - herunder kost, kørsel, indkøb, møder mm.

Derudover blev der i 2024 vedtaget klimahandlingsplaner for Udvalget for Lokalsamfund og Nærdemokrati og Klima-, Natur- & Miljøudvalget.

Der er på tværs af alle forvaltninger brug for vedholdende ledelsesmæssigt fokus og prioritering af ressourcer i forhold til implementering og opfølgning af klimahandlingsplanerne.

**Partnerskaber**

Der er etableret partnerskaber med landbruget, de lokale boligselskaber og erhvervslivet for at skabe synlige forandringer.

Klimapartnerskabet med landbruget har i 2024 arbejdet med klimaindsatser indenfor arealer, biomasse og bedrifter. Der er i regi af klimapartnerskabet nedsat et fælles sekretariat for arealomlægning, som fremadrettet vil have en central funktion ift. implementering af Grønt [adresse].

De fire største boligorganisationer og Vejle Kommune har indgået partnerskabsaftaler og etableret et fælles klimanetværk. Klimaindsatserne er f.eks. ladestandere til elbiler, grøn indkøbspolitik, kvashegn, energieffektivisering, affaldssortering og omstilling til fjernvarme.

Erhvervsnetværk [adresse] blev etableret i 2024 med fokus er grøn omstilling, energieffektivitet, vedvarende energi og fjernvarme. Partnerskabet [adresse] arbejder med en række konkrete projekter om bl.a. fjernvarme og grøn mobilitet. Symbiose- og energinetværk Give er et samarbejde med produktionsvirksomheder i Give om energieffektivitet, fjernvarme, grøn energi, overskudsvarme.

[adresse], som blev indviet i august 2024, er etableret i samarbejde på tværs af kommunegrænsen til Kolding samt med Danmarks Naturfredningsforening.

**Revision af klimaplanen**

DK2020 klimaplanen blev vedtaget i december 2020 og er i gang med at blive revideret. Den nye plan bliver udarbejdet på baggrund af et nyt klimaregnskab og aftale om Grønt [adresse], der er vedtaget i Regeringen i november 2024. På grund af aftale om Grønt [adresse], hvor klima, kvælstoffjernelse og biodiversitet skal tænkes sammen, vil synergier mellem klima, miljø og natur spille en større rolle i den fremtidige plan.

Anbefalinger fra borgersamlingen [adresse], som har været afholdt i regi af Udvalget for Lokalsamfund og Nærdemokrati i efteråret 2024 vil blive taget i betragtning i udarbejdelse af klimaplanen. Borgere og virksomheders forbrug spillede ikke en ret stor rolle i den tidligere klimaplan men vil få en større plads i den næste klimaplan.

[adresse] og indsatser vil blive opdateret i forhold til nyeste viden om fremtidens klimascenarier og tilsvarende større behov for handling.

Et udkast til revideret klimaplan forelægges byrådet i løbet af foråret 2025.

### Klima og resiliensvurdering

Det seneste klimaregnskab, der er baseret på tal fra 2022, viser, at CO2 udledningen i Vejle Kommune er faldet med 47% siden 1990. Der skal derfor ske en væsentlig øgning i reduktionen af klimagasser, for at nå en reduktion på 70% i 2030.

Faldet i 2024 skyldes primært faktorer, der relaterer sig til energisektoren, men der er også behov for markante reduktioner i udledningerne fra både transport- og landbrugssektoren.

Reduktion i udledning af klimagasser skal ske på alle niveauer i samfundet, via internationale aftaler, nationale aftaler, kommunale planer og udviklingstilgange samt hos de enkelte borgere og virksomheder.

Ligeledes er det i håndteringen af fremtidens vandmængder centralt at indsatsen sker både kommunalt, i fællesskab i de berørte lokalsamfund og hos de enkelte grundejere.

### Sagens videre forløb

Sagen skal behandles  i Økonomiudvalget og Byrådet.

### Historik

**Teknik- og Miljødirektøren indstiller, den 13. januar 2025, punkt 6:**

**at** klimaårsstatus for 2024 tages til efterretning.

**Beslutning i Klima-, Natur- og Miljøudvalget, den 13. januar 2025, punkt 6:**

Taget til efterretning.

Einer Østergaard var fraværende.

#### Beslutning fra Økonomiudvalget, den 17. februar 2025, punkt 48:

Anbefales.

### Beslutning

Godkendt.

Fraværende: Finn Nørgaard. I stedet mødte Bøje Johansen.